មន្ទីរ​ពេទ្យ​អ៊ីស្រាអែល​ថា ការ​ចាក់​វ៉ាក់សាំង​ដូស​ទី៤ មិន​បាន​រារាំង​ការរាលដាល​នៃ​វីរុស​បំប្លែង​ខ្លួន​អូមីក្រុង​ទេ
អ៊ីស្រាអែល​ជា​ប្រទេស​មុនគេ​ដែលចាក់​វ៉ាក់សាំង​ដល់​ពលរដ្ឋ​របស់​ខ្លួន ហើយ​នឹង​ចាក់​ដូស​ជំរុញ។
វ៉ាស៊ីនតោន — ការរកឃើញថ្មីបង្ហាញថា ដូសទី៤នៃវ៉ាក់សាំងបង្ការជំងឺកូវីដ១៩ មានឥទ្ធិពលតិចតួចដើម្បីបញ្ចៀសការឆ្លងពីវីរុសបំប្លែងខ្លួនអូមីក្រុង (Omicron)។ នេះបើតាមពួកអ្នកស្រាវជ្រាវនៅឯមន្ទីរពេទ្យអ៊ីស្រាអែលមួយ។ មន្ទីរពេទ្យ Sheba បានឲ្យដឹងថា ខ្លួនបានផ្តល់ដូសទី៤នៃវ៉ាក់សាំងរបស់ក្រុមហ៊ុន Pfizer-BioNtech ឬ Moderna ដល់បុគ្គលិកសុខាភិបាលរបស់ខ្លួនចំនួន២៧៤នាក់ហើយបានរកឃើញថា ខណៈដែលអ្នកទទួលដូសជំរុញបានបង្កើនអង់ទីគ័រ វាមិនបានរារាំងការរាលដាលនៃវីរុសបំប្លែងខ្លួនអូមីក្រុងទេ។ លោកស្រីវេជ្ជបណ្ឌិត Gili Regev-Yochay នាយិកាអង្គភាពការពារនិងត្រួតត្រាជំងឺឆ្លងរបស់មន្ទីរពេទ្យ បានប្រាប់អ្នកយកព័ត៌មាននៅក្នុងសន្និសីទកាសែតតាមអនឡាញកាលពីថ្ងៃចន្ទថា៖ «ទាំងអស់នេះជាលទ្ធផលបឋម។ នេះជាលទ្ធផលមុនការបោះពុម្ភផ្សាយ ក៏ប៉ុន្តែយើងផ្តល់ព័ត៌មាននេះ ពីព្រោះតែយើងយល់ថាសាធារណជនត្រូវទទួលបានព័ត៌មានជាបន្ទាន់ទៅតាមលទ្ធភាពអំពីដូសទី៤»។ អ៊ីស្រាអែលបានផ្តល់ដូសវ៉ាក់សាំងទី៤ ដល់មនុស្សចាស់ដែលមានអាយុចាប់ពី៦០ឆ្នាំឡើងទៅ។ អ៊ីស្រាអែលជាប្រទេសមុនគេដែលចាក់វ៉ាក់សាំងដល់ពលរដ្ឋរបស់ខ្លួន ហើយនឹងចាក់ដូសជំរុញ។ លោកវេជ្ជបណ្ឌិត Nachman Ash នាយកនៃក្រសួងសុខាភិបាលអ៊ីស្រាអែល បាននិយាយថា ព័ត៌មានថ្មីៗបំផុតនេះ នឹងត្រូវយកទៅពិចារណាដើម្បីធ្វើការសម្រេចថាតើអ៊ីស្រាអែលនឹងពង្រីកកម្មវិធីការចាក់ដូសជំរុញដល់ប្រជាពលរដ្ឋទូទៅដោយការបន្ថែមការចាក់មួយដូសទៀតដែរឬទេ។ នៅក្នុងព្រឹត្តិការណ៍មួយទៀតកាលពីថ្ងៃចន្ទ ប្រទេសនូវែលសេឡង់ បានចាប់ផ្តើមចាក់វ៉ាក់សាំងដល់កូនក្មេងចាប់ពីអាយុ៥ឆ្នាំដល់១១ឆ្នាំ ដោយប្រើវ៉ាក់សាំងបង្ការកូវីដ១៩របស់ក្រុមហ៊ុន Pfizer សម្រាប់កូនក្មេង។ វ៉ាក់សាំងជាង១សែន២ម៉ឺនដូស បានត្រូវចែកចាយដល់មជ្ឈមណ្ឌលចាក់វ៉ាក់សាំងចំនួន៥០០កន្លែងនៅទូទាំងប្រទេស។ នេះបើតាមការបញ្ជាក់របស់ក្រសួងសុខាភិបាលនូវែលសេឡង់។ ការកើនឡើងនូវវីរុសអូមីក្រុង កំពុងគំរាមកំហែងមន្ទីរពេទ្យនានានៅក្នុងតំបន់អាមេរិកខាងត្បូង។ ទីភ្នាក់ងារព័ត៌មាន AP បានរាយការណ៍ថា ប្រទេសអាហ្សង់ទីន មានការឆ្លងប្រចាំថ្ងៃជាមធ្យមចំនួន១១២.០០០ករណីកាលពីសប្តាហ៍មុន ហើយថាក្រុមហ៊ុនថែទាំសុខភាពឯកជន បានប៉ាន់ស្មានថា បុគ្គលិកសុខាភិបាលប្រហែល១៥ភាគរយនៅពេលបច្ចុប្បន្ននេះ មានវីរុសកូរ៉ូណា៕